[pic] | ЕВРОПЕЙСКА КОМИСИЯ |

Брюксел, 23.3.2011

COM(2011) 134 окончателен

2011/0057 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за даване на разрешение на Република Литва да прилага мярка за дерогация от член 287 от Директива 2006/112/EО на Съвета относно общата система на данъка върху добавената стойност

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИEТО

Основания и цели на предложението

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава-членка да прилага специални мерки за дерогация от разпоредбите на посочената директива с цел опростяване на процедурата за събиране на ДДС или предотвратяване на определени форми на отклонение от данъчно облагане.

С писмо, заведено в Комисията на 19 ноември 2010 г., Литва поиска разрешение да освободи данъчно задължените лица, чийто годишен оборот е не по-висок от 45 000 EUR. В съответствие с член 395, параграф 2 от Директива 2006/112/ЕО с писмо от 21 януари 2011 г. Комисията информира останалите държави-членки за отправеното от Литва искане. С писмо от 25 януари 2011 г. Комисията съобщи на Литва, че разполага с пълната информация, необходима за разглеждане на искането.

Общ контекст

Дял XII, глава 1 от Директивата за ДДС предвижда възможността държавите-членки да прилагат специални режими за малките предприятия, включително възможността да освобождават от облагане данъчно задължени лица, чийто годишен оборот е под определено равнище. Това освобождаване означава, че данъчно задълженото лице не трябва да начислява ДДС върху своите доставки и следователно не може да приспада ДДС върху входящите си ресурси.

Този таван на годишния оборот е различен при отделните държави-членки в зависимост по-специално от датата на присъединяването им към ЕС. За държавите-членки, които са се присъединили след 1 януари 1978 г., прагът за годишния оборот е определен в член 287 от Директивата за ДДС. Определеният за Литва праг беше 29 000 EUR, изчислени по обменния курс в деня на присъединяването на страната (член 287, параграф 11 от Директивата за ДДС).

Целта на искането на Литва за дерогация е да бъде опростена системата на ДДС за малките предприятия чрез въвеждането на мярка за опростяване, насочена към данъчно задължени лица, чийто годишен оборот е не по-висок от 45 000 EUR. Тази мярка ще намали значително тежестта върху предприятията, отговарящи на условията за прилагане на този режим, и ще ги освободи от много задължения по общия режим на ДДС. Системата ще бъде доброволна за данъчно задължените лица.

Според подадената от Литва информация въздействието върху общия размер на данъчните приходи, събирани на етапа на крайното потребление, би било пренебрежимо.

Дерогацията би била в сила от 1 януари 2012 г. до по-ранната от следните две дати: 31 декември 2014 г. или датата на влизането в сила на директива относно прага на годишния оборот, под който доставките на данъчно задълженото лице може да се освобождават от ДДС.

Съществуващи разпоредби в областта на предложението

През 2004 г. Комисията направи предложение прагът на годишния оборот, който може да бъде прилаган от държавите-членки за освобождаване от ДДС на данъчно задължени лица (COM(2004) 728 окончателен), да бъде увеличен на 100 000 EUR и да има възможност за ежегодно актуализиране на сумата.

Съвместимост с другите политики и цели на Съюза

Не е приложимо.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Консултация със заинтересованите страни

Не е необходима.

Събиране и използване на експертни становища

Не бяха необходими външни експертни становища.

Оценка на въздействието

Решението има за цел да въведе мярка за опростяване, която премахва голяма част от свързаните с ДДС задължения за предприятията с годишен оборот, не по-висок от 45 000 EUR, и следователно има потенциално положително въздействие за предприятията.

Поради тесния обхват на дерогацията и краткото ѝ приложение във времето въздействието при всички случаи ще бъде ограничено.

3. ПРАВНИ ЕЛЕМЕНТИ НА ПРЕДЛОЖЕНИЕТО

Обобщение на предлаганите мерки

Разрешаване на Литва да приложи дерогация от Директива 2006/112/EО чрез въвеждане на мярка за опростяване за предприятията с годишен оборот, не по-висок от 45 000 EUR.

Правно основание

Член 395 от Директива 2006/112/ЕО от 28 ноември 2006 г. относно общата система на данъка върху добавената стойност.

Принцип на субсидиарност

Предложението попада в обхвата на изключителната компетентност на ЕС. Следователно принципът на субсидиарност не се прилага.

Принцип на пропорционалност

Настоящото предложение е в съответствие с принципа на пропорционалност поради следната(-ите) причина(-и).

Решението за изпълнение засяга даване на разрешение на държава-членка по нейно искане и не представлява никакво задължение.

Предвид ограничения обхват на дерогацията специалната мярка е пропорционална на преследваната цел.

Избор на инструменти

Предлагани инструменти: решение.

Други средства не биха били подходящи поради следната(-ите) причина(-и).

Съгласно член 395 от Директива 2006/112/EО относно общата система на данъка върху добавената стойност дерогация от общите правила за ДДС е възможна единствено с разрешение от Съвета, който трябва да се произнесе единодушно по предложение на Комисията. Поради факта, че може да бъде предназначено за отделна държава-членка, решение на Съвета е най-подходящият инструмент.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на Съюза.

5. НЕЗАДЪЛЖИТЕЛНИ ЕЛЕМЕНТИ

Предложението включва клауза за изтичане на срока на действие.

2011/0057 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за даване на разрешение на Република Литва да прилага мярка за дерогация от член 287 от Директива 2006/112/EО на Съвета относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[1] (наричана по-долу „Директивата за ДДС“), и по-специално член 395, параграф 1 от нея,

като взе предвид предложението на Европейската комисия,

като има предвид, че:

1. С писмо, заведено в Комисията на 19 ноември 2010 г., Литва поиска разрешение за мярка за дерогация от член 287, параграф 11 от Директивата за ДДС, за да освободи данъчно задължените лица, чийто годишен оборот е не по-висок от 45 000 EUR. Посочената мярка би освободила тези данъчно задължени лица от определени или от всички задължения, свързани с данъка върху добавената стойност (ДДС), посочени в дял XI, глави 2—6 от Директивата за ДДС.

2. В съответствие с член 395, параграф 2, втората алинея от Директивата за ДДС с писмо от 21 януари 2011 г. Комисията информира останалите държави-членки за отправеното от Литва искане. С писмо от 25 януари 2011 г. Комисията съобщи на Литва, че разполага с пълната информация, необходима за разглеждане на искането.

3. Държавите-членки вече имат избор да прилагат специален режим за малките предприятия съгласно дял XII от Директивата за ДДС. Мярката представлява дерогация от дял XII от Директивата за ДДС само дотолкова, доколкото прагът на годишния оборот на данъчно задълженото лице за специалния режим е по-висок от разрешения понастоящем праг за Литва съгласно член 287, параграф 11 от Директивата за ДДС, който е 29 000 EUR.

4. Един по-висок праг за специалния режим представлява мярка за опростяване и може значително да намали свързаните с ДДС задължения на най-малките предприятия, доколкото този специален режим е доброволен за данъчно задължените лица и позволява на предприятията да изберат общия режим на ДДС.

5. В предложението си от 29 октомври 2004 г. за Директива за опростяване на свързаните с ДДС задължения[2] Комисията включи разпоредби, с които на държавите-членки се разрешава да определят таван за годишния оборот за режима на освобождаване от ДДС, като този таван може да бъде до 100 000 EUR или равностойността в национална валута и се допуска неговото ежегодно актуализиране. Представеното от Литва искане е в съответствие с това предложение.

6. Дерогацията няма да има никакво въздействие върху собствените ресурси на Съюза, формирани от данъка върху добавената стойност, а въздействието върху общия размер на данъчните приходи, събирани на етапа на крайното потребление, би било пренебрежимо,

ПРИЕ НАСТОЯЩОТО РЕШЕНИЕ:

Член 1

Чрез дерогация от член 287, параграф 11 от Директива 2006/112/ЕО на Република Литва се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 45 000 EUR по обменния курс в деня на присъединяването на страната към Европейския съюз.

Член 2

Настоящото решение поражда действие в деня на нотифицирането му.

То се прилага от 1 януари 2012 до датата на влизане в сила на директива за изменение на таваните на годишния оборот, под които данъчно задължените лица могат да бъдат освободени от ДДС, или до 31 декември 2014 г., която от двете дати настъпи по-рано.

Член 3

Адресат на настоящото решение е Република Литва.

Съставено в Брюксел на […] година.

За Съвета

Председател

[1] ОВ L 347, 11.12.2006 г., стр. 1.

[2] COM(2004) 728 окончателен (ОВ C 24, 29.1.2005 г., стр.8).